google/wiki40b huggingface dataset:
Giuseppe Campanari

Tidlig karriere

Giuseppe Campanari ble født i Venezia i 1855, og ble hyllet som en cellovirtuos allerede i ni-årsalderen. Han turnerte Europa med sin bror, Leandro, og opptrådte på konserter i de største europeiske byer. Han ble ansatt som første solocellist ved La Scala i Milano under dirigenten Alberto Mazzucato, da han var sytten år gammel. I sin karriere som cellist, opptrådte han hyppig i kammermusikkonserter med ledende kunstnere, som Joachim Wieniawski og Saint-Saëns. Han at sangkunst var spennende, så han studerte derfor sang ved siden av cellospillingen. Hans første forsøk som operasanger var i Un ballo in maschera ved Teatro Dal Verme i Milano i 1880. Etter mye sang i store italienske byer, reiste han til Spania.

Karriere i USA

Campanari ble invitert til USA av ledelsen ved Boston Symphony Orchestra og reiste dit i 1884. Der tok han igjen opp stillingen som første solocellist under dirigenten Wilhelm Gericke. I 1888 ble han en av de første medlemmer av Adamowski String Quartet, som ble ledet av fiolinisten Timothee Adamowski.
Han sang først Valentine i Faust med «Emma Juch Opera Company» da deres baryton, Alonzo Stoddard, ble syk. Dette ble ikke nevnt i pogrammet og ingenting kom ut av det. Han fortsatte å spille cello, og sang ikke profesjonelt på to år. Han fikk etter hvert flere muligheter, etter at den prominente dirigenten Arthur Nikisch gav ham en åpning i Louisville, Kentucky.
Campanari hadde sin første offisielle operadebut som Tonio i I Pagliacci med «Hinrichs' Opera Company». Han opptrådte i New York City den 15. juni 1893, som den første sangeren i denne rollen i de Forente Stater.
Han fikk sin debut 30. november 1894 ved New York Metropolitan Opera, da han sang rollen som Count di Luna i Il trovatore. Han hadde tidligere sunget denne rollen med Hinrichs. New York Times (16. mai 1893) beskrev forestillingen som «the most satisfactory work of the evening, with the great heroic tenor Tamagno as Manrico». I 1895 fikk han sitt gjennombrudd, da han sang i den første amerikanske oppsetningen av Falstaff, med Victor Maurel i hovedrollen. Han sang også i den første Marcello i La Bohème (1900), og Papageno i den første oppsetningen av Die Zauberflöte (1902–1903) ved New York Metropolitan Opera. Begge oppsetninger ble fremført på italiensk.
Campanari forble ved operaen frem til mai 1912, og opptrådte i mer enn 200 forestillinger i løpet av sin karriere der.

Pensjonering

Etter at han pensjonerte seg fra musikken, hadde han et kort intermesso med vaudeville, men fant ut at to forestillinger om dagen var for krevende i hans alder. Han underviste så i sang, først i New York og senere i Milano, hvor hans datter, Marina, var sopran. Han døde i Milano i 1927, 71 år gammel.
Campanari gjorde en rekke akustiske innspillinger før første verdenskrig. Hans første innspillinger var med plateselskapet Columbia i 1903. Tross tidlige innspillinger er de bemerkelsesverdig klare, gjengir en god effekt av hans varme og myke, veltrenede stemme. Noen er utgitt på nytt som CD-plater.
Tigo

Tigo er en mobiltelefonoperatør som eies av selskapet Millicom. Det opererer i flere land i Amerika og Afrika. Tigo ble grunnlagt i 2004, og har hovedkontor i Luxembourg.
Tigos spanske slagord er Sonreí, tenés Tigo eller Sonríe, tienes Tigo (avhengig av dialekten), som betyr «Smil, du har Tigo». Navnet Tigo gir i tillegg på spansk et ordspill i sammenhengen con Tigo («med Tigo»), ettersom contigo betyr «med deg».
Tertnes Idrettslag

Tertnes Idrettslag (stiftet 25. januar 1953) er et idrettslag fra Åsane bydel i Bergen. Klubben er mest kjent for sitt kvinnehåndball-lag som spiller i GRUNDIGligaen, øverste nivå i norsk håndball.
Da klubben ble startet ble det satset på fotball, friidrett og håndball. Ironisk nok ble satsingen på håndball lagt ned etter få år pga. mangel på treningsfasiliteter, og ble først gjenopptatt på 70-tallet. Da ble Åstveithallen bygget og den la grunnlaget for en økt satsing på håndball som etter hvert endte med opprykk til eliteserien for kvinnelaget i 1992.
I dag er håndballen fokusområde nr. 1 for Tertnes Idrettslag, men det satses også på fotball, turn og alpint.

Håndball

Klubbens håndballavdeling har tatt seriesølv to ganger i den norske eliteserien, 1998/99-sesongen og 2003/04-sesongen. I tillegg har de tatt seriebronse tre ganger og cup-sølv i 2001/2002 og i 2016.
Siden 1998 har klubben deltatt jevnlig i europacupen i håndball, og 2000 kom de helt til finalen som de tapte knepent 42-41 for spanske Mislata. Den gang var Gunnar Pettersen trener i Tertnes.
Desuetudo

Desuetudo er et juridisk begrep med latinsk bakgrunn og beskriver en situasjon hvor en lov i lang tid ikke har blitt respektert, så selv om den formelt ikke er opphevet så blir ingen dømt etter den.
Blå time

Den blå timen kommer av det franske uttrykket l'heure bleue, som viser til perioden med tussmørke hver morgen og kveld når det verken er fullt dagslys eller helt mørkt, og himmelen har en annen blåfarge enn om dagen. Fenomenet skyldes Rayleigh-spredningen av sollyset.
Den blå timen blir regnet som spesiell på grunn av lyskvaliteten på denne tiden av dagen, og både selve uttrykket og det naturfenomenet det refererer til, blir mye brukt i kunstnerisk sammenheng og i populærkulturen.
Staffordshire

Historie

Det tradisjonelle grevskapet Staffordshire inkluderte Wolverhampton, Walsall og West Bromwich, som i 1974 ble innlemmet i det nye grevskapet West Midlands. På 1990-tallet ble Stoke-on-Trent en enhetlig myndighet, og er dermed selvstyrt.

Topografi

I nord og sør har Staffordshire bakkete landskap, med heier i nord og det vakre området Cannock Chase i sør. Det er store kullforekomster i hele omrdået, og gode jernforekomster i sør. 
Den viktigste elven er Trent. Andre elver er Blythe og Churnet.
Jorden består for det meste av leire, og det har derfor aldri vært spesielt gode kår for landbruk i Staffordshire.
Walldorf

Historie

Walldorf nevnes tidligst 20. oktober 770 i et gavebrev til Lorsch kloster. Navnet betyr «landsbyen i skogen».
Under bondekrigen og tredveårskrigen ble byen åsted for kamphandlinger og plyndringer. Under den pfalziske arvefølgekrig i 1689 ble den fullstendig ødelagt og først noen år senere slo folk seg ned der igjen. Nybyggerne var, som i det meste av Kurpfalz, trosflyktninger fra Sveits. Det gjaldt bl.a. slekten Astor.
Som følge av byggingen av Rhindalbanen fra Mannheim til Karlsruhe i 1843 opplevde Walldorf i det 19. århundre et økonomisk oppsving. I 1901 tildelte storhertug Fredrik I Walldorf byrettigheter. Etter annen verdenskrig slo selskapene Heidelberger Druckmaschinen og SAP seg ned i byen, og den ble en av de mest velstående i regionen.
Krabi

Krabi (thai: กระบี่) er en by i det sørlige Thailand, beliggende der Krabielven munner ut i Andamanhavet. Byen er hovedstad i provinsen Krabi og har en befolkning på 24 986 (2005).
Vest for byen ligger Krabi lufthavn, og området er mye besøkt av turister. Mange reiser imidlertid bare gjennom Krabi by og videre til andre turistdestinationer som Ko Phi Phi, Rai Leh Beach, Ao Nang, Ko Jum og Phuket.
Brystkreft

Brystkreft i Norge

I Norge er brystkreft den kreftformen som forekommer hyppigst blant kvinner, ca. 25 % av krefttilfellene blant kvinner er brystkreft. Totalt ble det registrert 2 767 nye tilfeller i 2004, hvorav 13 var menn. Litt over halvparten av tilfellene rammer kvinner mellom 45 og 64 år, men også i gruppen fra 30 til 54 år er brystkreft den vanligste formen for kreft.
Brystkreft er kreftdiagnosen som flest norske kvinner får. Den er sammen med lungekreft den som øker mest; Fra 1 000 tilfeller i 1958 til 2 800 i 2008. Dessuten får 300 kvinner påvist forstadier av brystkreft gjennom mammografi.
Nye behandlingformer er effektive og brystkreft er en kreftform med relativt god prognose i Norge. Overlevelsesraten har vært økende, og 84 % av kvinnene som rammes lever nå lenger enn fem år med denne sykdommen. Av alle kvinner som dør av kreft, har 15 % brystkreftdiagnose. Relativt sett er andelen lav.
De fleste som dør av brystkreft har fått spredning til lever eller skjelett. I tilfeller der brystkreft har spredt seg til andre organer er behandlingsmulighetene begrenset. Alpharadin er et nytt legemiddel som prøves ut ved spredning til skjelett. Legemiddelet, som har basis i forskning ved Radiumhospitalet, viser økt levetid og ser ut til å gi få bivirkninger.

Brystkreft hos menn

Brystkreft rammer svært sjelden menn. Det er kun 15-20 tilfeller i året (oncolex). Tredve prosent av menn som er rammet av brystkreft har en familiær genetisk arvelighet. Det betyr at såvel kvinner som menn i familien er rammet av brystkreft.
Genetisk disposisjon er høyere hos menn enn hos kvinner. Hos kvinner er tallet om lag fem prosent. Det vil sjelden være to menn i samme familie med brystkreft, men hvis det hender viser dette trolig en sterk grad av arvelighet.
Menn som har Klinefelter syndrom blir hyppigere rammet av brystkreft. Likevel er det ikke grunnlag for å hevde at menn som har brystkreft er mer feminine enn andre menn.
Risikoen øker med alderen. Halvparten av pasientene er over 67 år.
Vera Vitali

Biografi

Vitali vokste opp i Stockholm og ble født inn i en filmfamilie, der hun blant annet kunne følge innspillingen av Stanley Kubricks siste filmer i London, som Full Metal Jacket, fordi hennes far Leon Vitali jobbet i England som skuespiller og personlig assistent til Kubrick. Hennes mor Kersti Vitali har kostymeansvarlig i en rekke svenske filmer, musikaler og teaterproduksjoner. Også hennes bror Max Vitali jobber som skuespiller. Hun tok utdanning ved Stockholms Elementära Teaterskola og en teaterskole i New York. Etter dette medvirket hun i sverigepremieren av Bertolt Brechts ufullendte stykke Bakeriet (2007) ved Orionteatern i regi av hennes stefar Lars Rudolfsson.
I 2008 fikk hun sin filmdebut i Ruben Östlunds De ufrivillige, og har siden medvirket i en rekke film- og TV-produksjoner, deriblant Amir Chamdins Hela havet stormar (2009) og Cornelis (2010), Johan Klings Puss (2010) og Människor helt utan betydelse (2011), samt hovedrollen i SVTs miniserie Hinsehäxan (2012).
Overskrift

En overskrift skal gi en idé innholdet i en tekst som følger. Overskriften er gjerne fremhevet i forhold til det øvrige innholdet, som ofte kalles brødtekst. Den kan tillegges en funksjon som blikkfang og for eksempel være informativ, tankevekkende eller provokativ, alt etter hvilken sammenheng den står i.
Overskriftens funksjon kan variere, men har det til felles at de skal vekke interesse eller nysgjerrighet hos en tenkt målgruppe. I avisartikler er ofte overskriftene korte, lettleste og selgende. Ved å forenkle budskapet vekker man nysgjerrigheten til potensielle kjøpere. Slik kan avisen selge mer. I en vitenskapelig artikkel er formålet snarere å si noe mer presist om hva som kommer. Det vil gi en innsnevring av målgruppen.
Beleiringen av Tournai (1340)

Under Hundreårskrigen, etter sjøslaget ved Sluys 20. juni 1340, hvor Edvard III av England ga franskemennene et alvorlig tilbakeslag, fortsatte han kampen ved å beleire Tournai. Denne byen i Flandern var lojal overfor Filip VI av Frankrike.
Edvard og hans styrker nådde fram til Tournai 23. juli. Bortsett fra innbyggerne var der også en fransk garnison i byen. Beleiringen trakk ut og Filip nærmet seg med en hær, mens Edvard var i ferd med å gå tom for penger. Samtidig begynte Tournai å gå tom for mat.
Edvards svigermor, Johanna av Valoi besøkte så ham i teltet hans 22. september og bønnfalt ham om å slutte fred. Hun hadde allerede gjort det samme overfor Filip, som var broren hennes. En våpenhvile (kjent som våpenhvilen i Espléchin) ble satt i verk uten at noen mistet ansikt og Tournai var lettet.
ISO 3166-2:ET

ISO 3166-2:ET er Etiopias del av ISO 3166-2, som er del av ISO 3166-standarden utgitt av International Orginazation for Standardization (ISO), som definerer koder for navna til hovedinndelingene (f.eks. delstater eller fylker) av alle land med kode i ISO 3166-1.
For Etiopia er det definert koder for to administrasjoner og ni regioner.
Hver kode består av to deler, atskilt av en bindestrek. Første del er ET, ISO 3166-1 alfa-2-koden for Etiopia. Andre del er to bokstaver.
Erdal (Lærdal)

Erdal er en liten grend/bygd i Lærdal kommune i Sogn og Fjordane, omtrent fem kilometer vest fra Lærdal sentrum. Erdal befinner seg ved Aurlandsveien (bygget i 1967), som er en meget populær turistvei mellom Lærdal og Aurland på grunn av sin dramatiske natur fra fjord, over fjell, til fjord igjen. Da Lærdalstunnelen ble åpnet for trafikk den 27. november 2000, ble mye av sommertrafikken gjennom Erdal redusert. I Erdal ligger Erdal Mølle, bygt i 1837 og modernisert i 1896. I 1931 ble den totalskadet i brann. Lokalt ungdomshus. Flere typiske vestlandssmåbruk langs dalsidene. Erdalselva er uregulert og renner vilt med store vannmasser, og er derfor et svært vakkert skue i sommerhalvåret. NVE har gått inn for konsesjon for et stort småkraftverk i nedre deler av elva.
Deutsch-Arabische Gesellschaft

Deutsch-Arabische Gesellschaft (DAG; det tysk-arabiske selskapet) er en forening som ble grunnlagt i 1966 og som arbeider for å fremme tysk-arabiske forbindelser på det politiske, næringsmessige og kulturelle område.
Presidenten for selskapet er den bayerske næringsministeren Otto Wiesheu (CSU), som etterfulgte FDP-politikeren Jürgen Möllemann i 2003. Til selskapets styre hører også de arabiske landenes ambassadører.
Axiom

Axiom er en musikkalbum med Ansur, utgitt i 2006.
Karriereveileder

Karriereveileder gir informasjon om utdannings- og yrkesveier til voksne og ungdom. I tillegg til veiledning og informasjon tilbyr noen karriereveiledere også kompetansekartlegging og hjelp til å få realkompetansedokumentasjon.
Fruitcake

Fruitcake AS er et norsk medieselskap som ble startet i 2001. Selskapet produserer digitale historier og har blant annet produsert Forfall med Kristopher Schau for NRK. I dag er firmaet er rent designbyrå. I 2006 Flyttet Fruitcake til Galleberg Godshus i Sande i Vestfold. I 2010 skiftet Fruitcake navn til Handverk.
Frankrikes Grand Prix 2006

Rapport

Michael Schumacher forsvarte startposisjonen sin og tok en ny seier for Ferrari i Frankrike. Det er 8. gangen tyskeren vinner på Magny Cours siden banen ble tatt i bruk i 1991. Fernando Alonso tok andreplassen, mens Felipe Massa sikret tredjeplassen og dermed viktige poeng for Ferrari i konstruktørmesterskapet.
De to Ferrariene tok starten, og etter det var i praksis ikke Michael Schumacher truet, selv om ledelsen i løpet skiftet litt som følge av pitstopp. Ralf Schumacher viste at Toyota ikke bare var gode på kvalifiseringen, og sikret en fjerdeplass. Deretter fulgte Kimi Räikkönen, Giancarlo Fisichella, Pedro de la Rosa og Nick Heidfeld.
Conamblys

Utseende

Nokså store, avlange, mørke trebukker med eller uten metallisk glans. Pronotum er avrundet sekskantet. Antennene er tynne og lengre enn kroppen. Beina er ganske lange, særlig bakbeina, legger og lår litt fortykkede.

Levevis

Larvene utvikler seg i ved av løvtrær.

Utbredelse

Slekten er utbredt i sentrale deler av Afrika, mot sør til Zambia og Angola, mot nord og øst til Uganda, mot vest til Togo.
Saggrenda

Saggrenda er et tettsted i Kongsberg, ca. en mil vest for sentrum. I Saggrenda ligger blant annet Kongens Gruve, som er et stort turistmål.
I Saggrenda ligger det tidligere danske Astmahjemmet, et sanatorium drevet av Dansk Røde Kors for danske barn med astma 1949-1979. Bygningen brukes nå som helsepensjonat («Fredheim») drevet av Adventistene.
Auvers-sur-Oise

Historie

På 1800-tallet bodde en rekke kjente malere i Auvers-sur-Oise, deriblant Paul Cézanne, Charles-François Daubigny, Camille Pissarro, Jean-Baptiste Camille Corot og, selvfølgelig – Vincent van Gogh. Daubignys hus er nå et museum, der man kan se verker malt av ham, hans venner og venner, som f.eks. Honoré Daumier.
Hvis man går langs elven fra Auvers mot Pontoise, kan man se en rekke landskaper som figurerer i maleriene til Pissarro.
På 1900-tallet fortsatte kunstnere å flokkes til Auvers, som f.eks. Henri Rousseau (Douanier Rousseau) og Otto Freundlich.
1. august 1948 ble 17% av territoriet til Auvers-sur-Oise avgitt til kommunen Butry-sur-Oise.

Van Gogh

Legen Paul Gachet bodde i Auvers-sur-Oise. Han hadde bekjentskaper innenfor kretsen av avant-garde artister. Via felles bekjente, fikk Vincent van Gogh kontakt med Gachet, og valgte å flytte til Auvers for å la seg behandle av ham, selv om van Gogh anså at Gachets var i dårligere helse enn ham selv. Gachet ble venn med van Gogh, og ble portrettert to ganger, ett av disse er maleriet Portrett av Dr. Gachet, som ble solgt for rundt USD 82.5 millioner i 1990.
Van Gogh begikk selvmord ved å skyte seg i brystkassen. Rommet på overetasjen i Auberge Ravoux der han døde har blitt bevart, men møblementet har gått tapt. Både Vincent og hans bror Theo van Gogh, som døde seks måneder senere er gravlagt i Auvers-sur-Oise.

Transport

Auvers-sur-Oise har to jernbanestasjoner langs lokaltoglinjen Transilien Paris – Nord: Chaponval og Auvers-sur-Oise.
Zaplous

Utseende

Ganske små, brune trebukker. Antennene er nokså kraftige, gjerne lengre enn kroppen. Pronotum har en pigg på den rundede sidekanten. Artene ligner overflatisk på tyvbiller (Ptininae) i slekten Ptinus.

Levevis

Larvene inne i små greiner og kvister.

Utbredelse

Slekten er utbredt på Cuba og i det sørøstlige USA.
Dorcasomus

Utseende

Middelsstore, brede, blankt svarte trebukker, dekkvingene for det meste brunrøde, gjerne med svart spiss. Antennene er ganske tynne, sagtakkede, kortere enn kroppen. Hodet er forholdsvis lite, pronotum sekskantet med en kraftig, skarp pigg på hver sidekant. Dekkvingene er jevnbrede, noe bredere enn pronotum. Beina er slanke, middels lange.

Utbredelse

Slekten er utbredt i det sørlige og sørøstlige Afrika, én art så langt nord som Uganda.
Taipinus

Levevis

Slekten kan finnes på mange ulike planter.

Utbredelse

Slekten er utbredt i Kina (Shaanxi), der artene lever i relativt lavtliggende fjellområder.
Selvladende skytevåpen

Et selvladende skytevåpen eller halvautomatisk (noen ganger kalt «semi-automatisk skytevåpen») er et repetervåpen hvor man avfyrer et nytt prosjektil for hver gang man trykker inn avtrekkeren, ved at drivkraften fra patronen automatisk trekker ut den avfyrte patronen og lader en ny patron inn i kammeret. Samtidig gjøres mekanismen klar for et nytt avtrekk, men man må likevel fysisk slippe avtrekket ut igjen før man på nytt kan avfyre et skudd. Ved bytte av magasin vil det også være nødvendig å foreta et ladegrep, med mindre magasinbyttet gjøres mens det fremdeles befinner seg et skudd i kammeret.
Med selvladende mekanismer slipper man med andre ord å manuelt dra dra ut den avfyrte patronen ved å dra sluttstykket bak og deretter mate inn en ny patron ved å dra sluttstykket frem igjen, som for eksempel på boltgevær. Revolvere regnes ikke som selvladende skytevåpen.

Historie

Den tyskfødte børsemakeren Ferdinand Mannlicher kunngjorde i 1885 designet Model 85, som har blitt sett på som den første suksessfulle selvladende riflen. I årende etter fulgte flere selvladende rifler som Mannlicher Model 91, 93 og 95. Selv om Mannlicher er mest kjent for sine sine tradisjonelle boltrifledesign, har han også produsert et par selvladende pistoler, som Steyr Mannlicher M1894.

Sivil bruk

I dag er selvladende rifler, hagler og pistoler i utstrakt bruk til jakt- og konkurranseskyting. I Norge foregår så godt som all konkurranseskyting med pistol med selvladende mekanismer. Selvladende rifler og hagler har også blitt mer populære til jakt, og selvladende rifler brukes i konkurranseskyting administrert av DSSN og NROF.

Militære skytevåpen

De fleste moderne militærvåpen har en selvladende mekanisme som basis, men har som regel i tillegg en mekanisme som gir mulighet for å avgi helautomatisk ild. Dette kan man se ved at de fleste militære våpen som maskinpistoler, maskingevær og angrepsrifler har en omstiller for å velge mellom normal selvladermekanisme og kontinuerlig ild (helautomatisk) (på engelsk kalt «selective fire»).
Louis A. Johnson

Bakgrunn

Louis A. Johnson var sønn av Marcellus og Katherine (født Arthur) Johnson. Han begynte å studere rettsvitenskap ved University of Virginia.

Tidlig karriere

Etter utdannelsen innledet han sin karriere som advokat i Clarksburg i Vest-Virginia. Hans advokatselskap Steptoe and Johnson åpnet senere filialer i Charleston og i Washington, D.C. 
Johnsons politiske karriere startet i 1916 da han ble aktiv i Vest-Virginias delstatspolitikk. Han ledet justiskomitéen i underhuset (House of Delegates) ved Vest-Virginias lovgivende forsamling. Johnson deltok etter dette i første verdenskrig som hæroffiser i Frankrike.

Visekrigsminister

Han var visekrigsminister i perioden 1937 til 1940, og ga uttrykk for at han var en tilhenger av militær opprustning. På denne måten kom han også ofte i konflikt med den isolasjonistiske krigsministeren Harry Hines Woodring. Etter Frankrikes fall i 1940 ble både Woodring og Johnson avskjediget av president Franklin D. Roosevelt, mens embetet gikk videre til Henry Stimson. 
Ved presidentvalget i USA i 1948 samlet Johnson effektivt inn midler til Harry S Trumans presidentkampanje.

Forsvarsminister

Som motytelse etter presidentvalget ble Johnson i 1949 utnevnt til forsvarsminister av Truman etter at James Forrestal hadde søkt avskjed. Forsvarskomiteen i Representantenes hus innledet etterhvert en undersøkelse av forsvarsministerens og luftforsvarsminister Stuart Symingtons embetsutøvelse. United States Navy hadde vært spesielt misfornøyd med bombeflyet Convair B-36 Peacemaker og satte spørsmålstegn ved det muligheter til å penetrere Sovjetunionens luftrom. Til tross for at denne misnøyen hadde vært rettet mot bombeflyet og ministerne var en dypere grunn til admiralenes uro på grunn av at Johnson ønsket å minske flåtens ressurser. Undersøkelsene igangsatt av Representantenes hus ble forkastet som grunnløse.
Skjønt Johnsons sparetiltak hadde vært på linje med president Trumans politikk var det han som fikk mye av skylden for feilene i Koreakrigen. Johnson gikk av som forsvarsminister i september 1950 på Trumans anmodning. 
Etter dette fortsatte han sin karriere som advokat i Washington D.C. frem til sin død.
Ölmstad

Ölmstad er et tettsted i Jönköping kommune i Jönköpings län i Småland i Sverige. I 2010 hadde tettstedet 296 innbyggere.
Det Liberale Folkepartiet (1992–2017)

Organisasjon

Partiet hadde fylkeslag i fjorten fylker: Oslo, Akershus, Aust-Agder, Hedmark, Hordaland, Nordland, Oppland, Rogaland, Sør-Trøndelag, Telemark, Troms, Vest-Agder, Vestfold og Østfold. Ved Stortingsvalget 2009 stilte partiet lister i Oslo, Hedmark og Rogaland og fikk til sammen 350 stemmer.
I 2004 opprettet DLF et ungdomsparti med navnet Det Liberale Folkepartiets Ungdom. Ved det konstituerende landsmøtet i 2005 ble det vedtatt av navnet skulle endres til Liberalistisk Ungdom. Liberalistisk Ungdom byttet moderparti i 2014 og samarbeider med Liberalistene til dags dato.
Partiet gav ut det liberalistiske «Tidsskriftet LIBERAL» fire ganger i året.

Politikk

DLF hevdet å være konsekvent liberalistisk, og i løpet av 90-tallet fanget partiet opp flere medlemmer fra Fremskrittspartiet. I denne prosessen utviklet det seg til å bli et rent liberalistisk parti. På landsmøtet i 2001 ble det vedtatt et prinsipprogram som var konsekvent liberalistisk, og alle valgprogram etter dette var i samsvar med prinsippet om laissez-faire-kapitalisme.

Valg

Partiets eneste kommunestyrerepresentant har vært Ole Martin Moen, som ble valgt inn som representant for Fremskrittspartiet i Øvre Eiker. Han meldte overgang til DLF i november 2004 på grunn av påståtte homofiendtlige uttalelser av Frp-formann Carl I. Hagen, og Moen gikk da over til å representere DLF i kommunestyret. Han forlot posten i 2005 på grunn av flytting.
Ved stortingsvalget 2009 stilte DLF i tre fylker: Oslo, Rogaland og Hedmark. I Hedmark oppnådde DLF 58 stemmer, i Rogaland 122 stemmer og i Oslo 170 stemmer.
Ved kommunestyre- og fylkestingsvalget 2011 stilte partiet liste kun i Oslo og fikk 247 stemmer. Dette utgjorde 0,1 prosent av avgitte stemmer.
Ved stortingsvalget 2013 stilte DLF liste i seks fylker:  Akershus, Oppland, Oslo, Rogaland, Sør-Trøndelag og Vest-Agder. I alt oppnådde partiet 909 stemmer.